Yhteiseen vararahastoon osoitettava 42,34 miljoonan euron määrä on tarkoitus maksaa marraskuun lopussa, kuten on sisäisesti sovittu. Maksu liittyy suoraan aiempaan takuurahaston varojen siirtoon EIP:ltä yhteiseen vararahastoon. Siirto on tarkoitus toteuttaa kolmannella vuosineljänneksellä (heinäkuun lopussa), mikäli naapuruus-, kehitys- ja kansainvälisen yhteistyön välineestä annettu asetus hyväksytään.

EIP:llä on ollut vuonna 2020 edelleen erääntyneitä valtionlainasaatavia Syyrialta. Tämän vuoksi EIP on sen ja EU:n välisen takuusopimuksen mukaisesti turvautunut EU:n takuurahastoon 14 kertaa 31. joulukuuta 2020 mennessä. Rahastosta on maksettu kaikkiaan 52,43 miljoonaa euroa (ks. kohta 5).

§Kaikki ne määrät, jotka on siirretty EU:lle seurauksena EIP:n takauksen nojalla vaatimista maksusuorituksista, joilla katetaan laiminlyötyjä takaisinmaksueriä (rästejä sekä kertyneitä viivästyskorkoja). Syyrian poliittisen tilanteen johdosta ja Euroopan komission tilinpitäjän päätöksen perusteella nämä määrät on kuitenkin kirjattu kokonaisuudessaan järjestämättömiksi lainoiksi vuoden 2020 tilinpäätöksessä.

·Toiminnan kulut muodostuvat pääasiassa EIP:n varainhoitokuluista (0,8 miljoonaa euroa), lisäyksistä Syyrian lainojen tulevien maksuerien rahoitusvarauksiin (1,1 miljoonaa euroa) ja valuuttakurssitappioista (1,2 miljoonaa euroa).

·Rahoitustuotot muodostuvat lähinnä sijoitussalkun korkotuotoista (6,8 miljoonaa euroa), rahoitusvarojen toteutuneista myyntivoitoista (8,8 miljoonaa euroa), riskikorvauksesta (9,1 miljoonaa euroa), joka maksetaan taloudellisen selviytymiskyvyn kehittämisaloitteen yksityisen valtuuden piiriin kuuluvien toimien perusteella, ja siirtyneille määrille kertyneistä viivästyskoroista (18,1 miljoonaa euroa).

·Rahoituskulut muodostuvat lähinnä EU:lle vuonna 2020 siirrettyjen varojen arvonalenemisesta (19,6 miljoonaa euroa, ks. kohta 5), rahoitusvarojen toteutuneista myyntitappioista (1,4 miljoonaa euroa) ja taseeseen merkitystä velasta (70,2 miljoonaa euroa), joka johtui taloudellisen selviytymiskyvyn kehittämisaloitteen yksityisen valtuuden toimiin liittyvästä rahoitusvakuudesta.

4.Rahaston varainhallinta

4.1.Sijoituspolitiikka

Rahaston rahoitusomaisuus on sijoitettu hallinnointisopimuksen, sellaisena kuin se on muutettuna, liitteessä määrättyjen varainhoitoperiaatteiden mukaan. Näin ollen monetaarisiin varoihin on sijoitettava riittävästi varoja lyhytaikaisten (alle yhden vuoden) ulosvirtausten kattamiseksi suhteessa, joka määritetään vuotuisessa investointistrategiassa. Jäljelle jäävät varat voidaan kohdentaa keskipitkän ja pitkän aikavälin instrumentteihin, joiden erääntymisaika on enintään 10 vuotta ja 6 kuukautta maksupäivästä lukien (keskipitkän ja pitkän aikavälin salkku). Rahaston arvopaperisijoitusten muunnettu kokonaisduraatio oli vuoden 2020 lopussa noin 3 vuotta.

4.2.Vuoden 2020 tulos ja markkinakehitys

Rahaston arvopaperisijoitusten tulosta seurattiin markkinahintaan arvostettuna. Vuonna 2020 rahaston arvopaperisijoitusten tuotto oli 1,074 prosenttia, joten se ylitti vertailuarvon 28,6 peruspisteellä. Tulokseen vaikutti suuri volatiliteetti, samalla kun tuotot pysyivät edelleen alhaisina, mitä tuki pandemian aikainen elvyttävä finanssi- ja rahapolitiikka. Positiivinen tuotto merkitsi 30 miljoonan euron rahoitusosuutta. Vuoden 2020 lopussa rahaston arvopaperisijoitusten markkina-arvo oli noin 2 810 miljoonaa euroa.

Pandemia aiheutti maailmantaloudelle äkillisiä ja ennennäkemättömiä haasteita. Viruksen leviämisen hillitsemiseksi toteutetuilla toimenpiteillä oli erittäin kielteinen vaikutus talouden toimeliaisuuteen, ja toimenpiteet myös supistivat maailmankauppaa ja lisäsivät rahoitusmarkkinoiden volatiliteettia. Suuri osa maailmantaloudesta oli sulkutoimien kohteena, mikä ruokki kuluttajien epävarmuutta ja heikensi kysyntää. Kielteiset vaikutukset olivat suurimmat palvelualoilla, kun taas valmistusteollisuuden häiriönsietokyky oli parempi.

Raha- ja finanssipolitiikan viritys oli edelleen kannustava. Euroalueella EKP on ottanut käyttöön uuden väliaikaisen, pandemiaan liittyvän omaisuuserien osto-ohjelman, jonka arvo on yhteensä 1 850 miljardia euroa ja jolla täydennetään voimassa olevia omaisuuserien osto-ohjelmia. Kasvua tukevaa rahapolitiikkaa toteutettiin myös helpottamalla pitkäaikaisen rahoitusoperaation ja kohdennettujen pitkäaikaisten rahoitusoperaatioiden ehtoja ja laajentamalla omaisuuserien osto-ohjelmaa väliaikaisella 120 miljardin euron lisärahoituksella. Yhdysvalloissa keskuspankki otti käyttöön toimenpiteitä, joiden tarkoituksena oli vakauttaa markkinoita ja stimuloida kasvua. Toimenpiteisiin sisältyi muun muassa kaksi uutta luottojärjestelyä (ensimarkkinoiden yritysluottojärjestely ja jälkimarkkinoiden yritysluottojärjestely), ylärajojen poistaminen määrällisen keventämisen puitteissa suunnitelluilta omaisuuserien ostoilta sekä keskuspankin koron laskeminen maaliskuusta 2020 alkaen 1,5 prosenttiyksiköllä eli lähelle nollatasoa.

Rahoitusmarkkinat toimivat suhteellisen hyvin vuoden 2020 lopulla riski-ilmapiirin paranemisen, rokotteiden kehittämisestä saatujen rohkaisevien uutisten ja Yhdysvaltain presidentinvaalien jälkeen hyväksytyn finanssipoliittisen elvytyspaketin herättämän optimismin seurauksena. Euroopassa Next Generation EU -ohjelman ja eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) käyttöönotto tukivat julkisen talouden toimenpiteitä kansallisella tasolla ja auttoivat saamaan vauhtia elpymiseen ja supistamaan osto- ja myyntihintojen eroa. Tässä tilanteessa euroalueen korot ja luotot laskivat edelleen, tosin aiempaa hitaammin, kun taas valtion joukkolainojen pitkäaikaiset tuotot seurasivat korkeampaa trendiä.

5.Rahastolle esitetyt takausvaateet

Syyria

Syyrian tilanteen heikennyttyä ulkoasiainneuvosto, Euroopan parlamentti ja neuvosto tekivät vuonna 2011 päätöksiä, joilla kiellettiin nykyisiin lainasopimuksiin liittyvät EIP:n maksut ja keskeytettiin valtion hankkeisiin Syyriassa liittyvät, EIP:n teknistä apua koskevat sopimukset. Sen jälkeen määrättiin rajoittavia toimia 18 päivänä tammikuuta 2012 annetulla neuvoston asetuksella (EU) N:o 36/2012, sellaisena kuin se on muutettuna.

Tämän seurauksena EIP ei ole toukokuun 2011 jälkeen toteuttanut uusia rahoitustoimia, ja kaikki käynnissä olevat maksut ja teknisen avun palvelut Syyrialle ovat olleet toistaiseksi keskeytettyinä marraskuusta 2011.

EIP:llä on ollut marraskuusta 2011 lähtien maksamattomia erääntyneitä valtionlainaa koskevia saatavia Syyrialta. Tämän vuoksi EIP on sen ja EU:n välisten takuusopimusten mukaisesti turvautunut EU:n takuurahastoon 91 kertaa 31. joulukuuta 2020 mennessä. Rahastosta on maksettu kaikkiaan 528,39 miljoonaa euroa (mukaan lukien EIP:n asettamat sakot sekä takaisin perityt määrät).

6.EIP:n palkkio

EIP:n palkkio muodostuu hallinnointipalkkiosta ja takaisinperintämaksuista. Hallinnointipalkkio kattaa rahaston omaisuudenhoidon. Takaisinperintämaksut kattavat EIP:n ulkoiset perintäkulut, jotka koskevat EU:n takauksen piiriin kuuluvia takaisinmaksujen laiminlyöntejä unionin ulkopuolella toteutettavien EIP:n rahoitustoimien osalta.

Sopimuksen toisessa täydennyksessä, joka on tehty 8. toukokuuta 2002, määrätään, että EIP:n hallinnointipalkkio lasketaan soveltamalla rahaston omaisuuden kuhunkin erään alenevaa vuosipalkkioprosenttia. Palkkio lasketaan rahaston vuotuisten varojen keskimääräisestä arvosta.

Vuonna 2020 EIP:n hallinnointipalkkioksi vahvistettiin 837 634 euroa, joka merkittiin tuloslaskelman kuluihin ja kirjattiin taseeseen siirtovelkana.